La Generalitat de Catalunya ha imposat una multa de 1.600 euros a la immobiliària Barcelona Business Society (Barcelona Selecta), denunciada per la Plataforma per la Llengua per haver insultat una clienta per parlar en català i coaccionat una treballadora perquè no donés atenció en aquesta llengua.

No obstant això, la Direcció General de Comerç no entra a valorar el tracte vexatori sinó que obre expedient sancionador per l’incompliment de l’article 8.3 de la Llei de comerç, serveis i fires, que estableix l’obligació per a les empreses de garantir l’atenció oral en català i castellà, com a llengües co-oficials. Comerç no sanciona, però, ni els insults ni el tracte vexatori a la clienta, sinó la negativa a atendre un client que es va adreçar en una de les llengües oficials. L’empresa ha reconegut els fets i accepta pagar.

Plataforma per la Llengua va emprendre accions legals contra l’empresa l’abril del 2018 en nom de la clienta afectada, Montse Castellà, col·laboradora d'ElNacional.cat. Segons la denúncia, l’administrador de la immobiliària es va dirigir a Castellà en aquests termes, en conversa telefònica: “Me cago en ti, mala puta, y en tu idioma catalán”, entre altres expressions, després que Castellà s’hi dirigís en català.

El cas de Montse Castellà es va fer públic després que l'articulista el publiqués en aquest mitjà amb en un article d’opinió titulat "¿Por qué vienes aquí a tocar los cojones y hablarme en catalán?”.

La versió de la immobiliària

Poc després, Barcelona Selecta va admetre públicament els fets a través del seu web. En una nota va admetre tres aspectes que vulneren la Llei de política lingüística i un de la Llei 18/2017, de comerç, serveis i fires. No obstant això, en la mateixa nota, l’empresa considerava que aquelles persones que se’ls adrecen en català estan obligades a parlar en castellà quan Barcelona Selecta els contesta en castellà.

Des de la Plataforma per la Llengua celebren, amb tot, aquest divendres la “multa per catalanofòbia” de la Direcció General de Comerç. “Els casos de catalanofòbia no poden quedar impunes i, per aquest motiu, l’entitat treballa per aconseguir que les administracions de tots els territoris de parla catalana apliquin un pla de xoc per aturar-les”, afirmen en un comunicat.